钦定古今图书集成/历象汇编/岁功典/第040卷 > 清明日恩赐百官新火赋〈以题下八字为韵〉
## 钦定古今图书集成/历象汇编/岁功典/第040卷 > 清明日恩赐百官新火赋〈以题下八字为韵〉

唐谢观

国有禁火，应当清明。万室而寒灰寂灭，三辰而纤霭
不生。木铎罢循，乃灼燎于榆柳；桐花始发，赐新火于
公卿。由是太史奉期，司烜不失，平明而钻燧献人，匍
匐而当轩奏毕。初焰犹短，新烟未密。我后乃降睿旨，
兹锡有秩。中人俯偻以耸听，蜡炬分行而对出。炎炎
就列，布皇明于此时；赫赫遥临，遇恩光于是日。观夫
电落天阙，虹排内垣。乍历闱璅，初辞渥恩。振香炉以
朱喷，和晓日而焰翻。出禁署而萤分九陌，入人寰而
星落千门。于时宰执具瞻，高卑毕赐。降五侯以恩渥，
历庶僚以简易。煖逐来命，风随逸骑。入权门见执热
之象，阅有司识烛幽之义。咸就地以照临，示广德之
遐被。于是传诏多士，同欢令辰。将以“明而代暗，乃去
故而从新。”均于庭燎，贶彼元臣，燿燿当门，烟助松篁
之茂；荧荧满目，焰如桃李之春。群臣乃屈膝辟易，鞠
躬踧踖，捧煦育之恩惠，受覆载之光泽。各罄谢恳，竞
输忠赤。拜手稽首，感荣耀之无穷；舞之蹈之，荷鸿私
之累百。然后各爨鼎镬，传辉膳官，争焚炉炷，竞爇膏
兰。销冷酒之馀毒，却罗衣之晓寒。方知《春秋》故事，未
逾于我。《周礼》救灾，徒称变火。曷若赐于百官，万方同
荷

《初入秦川，路逢寒食　　　　　》唐元宗

“洛阳芳树映天津，灞岸垂杨窣地新。直为经过行乐
处，不知虚度两京春。去年馀闰今春早，曙色和风著
花草。可怜寒食与清明，光辉并在长安道。自从关路
入秦川，争道何人不戏鞭。公子途中方蹴踘，佳人马
上戏秋千。渭水长桥今欲渡，葱葱渐见新丰树。远看
骊岫入云霄，预想汤池起烟雾。烟雾氤氲水殿开，暂”
拂香轮归去来。今岁清明行已晚，明年寒食更相陪。